સંરક્ષણ મંત્રાલયમાં માગણી મૂક્યા પછી તે માટેની દરખાસ્ત તૈયાર કરવા મંજૂરી મળી એટલે બીજા વર્ષે 2001માં એરફોર્સે રિક્વેસ્ટ ફૉર ઇન્ફર્મેશન જાહેર કરી. તેનો અર્થ એ થયો કે ભારતીય વાયુ દળને કેવા પ્રકારના વિમાનો જોઈએ છે તેની વિગતો હવે વિમાન ઉત્પાદક કંપનીઓ માગી શકે છે. કેવા પ્રકારનું વિમાન ખરીદવાનું છે તેની વિગતો જાહેર થયા પછી દરખાસ્તો મળતી હોય છે. તેના આધારે સેના નક્કી કરતી હોય છે કે કઇ કંપનીઓના વિમાનોનું પરિક્ષણ કરવું અને આગળ વધવું. દરમિયાન આ કિસ્સામાં બીજા બે વર્ષ જતા રહ્યા અને 2003માં વાયુ દળે સરકારને નવેસરથી દરખાસ્ત કરી કે 50 મિરાજ ફાઇટર્સ પ્લેન ખરીદવા. જોકે સંરક્ષણ સોદાઓમાં જોખમને ધ્યાનમાં લઈને, અથવા અન્ય કોઈ પણ કારણસર સરકારે આવી સીધી ખરીદી કરવાની મંજૂરી ના આપી. 2004માં સરકારે એરફોર્સને જણાવ્યું કે તમારી જરૂરિયાત પ્રમાણેના MMRCAની ખરીદી માટે ટેન્ડર બહાર પાડો. 2005માં તેનું પ્રથમ ટેન્ડર બહાર પડ્યું. વાત આગળ જ ના વધી, કેમ કે 2003માં સરકારે મિરાજ ખરીદવાની ના પાડી હતી, તેવી રીતે આ ટેન્ડર માટે પણ સરકારે ના પાડી અને ટેન્ડર પાછું ખેંચી લેવાયું.